**SANT ALBERT 2019**

**II TESIMARATÓ DE QUÍMICA**

**Convocatòria**

El títol de Doctor s’obté després de fer com a mínim tres anys de recerca, redactar un treball adreçat a una audiència especialitzada que reflecteix exhaustivament la tasca investigadora i dur a terme una defensa pública davant d’un tribunal d’experts.

En el món actual, sobrecarregat d’informació, és important també que els doctorands sàpiguen exposar de forma clara i concisa les idees clau de la recerca que estan duent a terme per tal de posar la ciència a l’abast de tothom.

Per això, la Comissió de Dinamització Lingüística (CDL) de la Facultat de Química organitza la **ii tesimarató de química**, en què es repta els doctorands de la Facultat de Química perquè facin una exposició oral en català del seu treball de tesi doctoral de forma condensada i entenedora. El llenguatge ha de ser rigorós però al mateix temps senzill, de manera que pugui ser entès per una audiència general amb inquietuds científiques.

**Bases**

**Objecte**

La II Tesimarató de Química té per objecte que els doctorands de la Facultat de Química presentin el tema de recerca de la seva tesi doctoral de forma oral i en català en una exposició **de no més de 4 minuts de durada**.

La Tesimarató tindrà lloc el proper 18 de novembre de 2019 a l’aula Eduard Fontserè i consisteix en les exposicions orals consecutives dels doctorands. Els participants disposen d’un ordinador i un canó per utilitzar un suport gràfic (en format Power Point o PDF) de les característiques que considerin adequades.

Les exposicions es faran en un acte que serà públic i davant d’un jurat multidisciplinari que avaluarà les exposicions segons els criteris publicats en aquestes bases.

**Requisits de participació**

— Estar matriculat en qualsevol dels programes de doctorat en què participa la Facultat de Química durant el curs 2019-2020.

— No haver defensat la tesi doctoral abans del dia 19/11/2019.

— No ser guanyador en l’edició anterior de la Tesimarató.

**Dret d’informació relatiu al tractament de dades personals**

1. El responsable del tractament de les vostres dades personals és la Secretaria General de la Universitat de Barcelona, amb adreça postal Gran Via de les Corts Catalanes, 585, 08007 Barcelona i adreça de correu electrònic secretaria.general@ub.edu.

2. La finalitat del tractament de les vostres dades personals és la gestió de l’activitat de Sant Albert anomenada II Tesimarató de Química.

3. La base jurídica per al tractament de les vostres dades personals és el compliment d’una missió en interès públic, sobre la base d’allò establert per la Llei Orgànica 6/2001, de 21 de desembre, d’Universitats i la Llei 1/2003, de 19 de febrer, d’Universitats de Catalunya.

4. Les vostres dades personals es conservaran durant el temps necessari per complir la finalitat per la qual van ser recollides i per determinar les possibles responsabilitats que se’n poguessin derivar.

5. La destinatària de les dades és la mateixa universitat i, si n’hi ha, els encarregats del tractament. Els vostres resums es podran publicar al web de la Facultat de Química de la UB i, en cas que resulteu premiats, hi podrem publicar el títol de la vostra presentació associat al vostre nom i cognoms en forma de notícia, que podrà aparèixer al web de la Facultat, al seu compte de Twitter i al blog *Enxarxats*.

6. Podeu accedir a les vostres dades, sol·licitar-ne la rectificació, la supressió, l’oposició, la portabilitat o la limitació, mitjançant un escrit adreçat a la Secretaria General de la Universitat de Barcelona per correu postal (Gran Via de les Corts Catalanes, 585, 08007 Barcelona), o per correu electrònic (secretaria.general@ub.edu). Cal que hi adjunteu una fotocòpia del DNI o d’un altre document vàlid que us identifiqui.

7. Si considereu que els vostres drets no s’han atès adequadament podeu comunicar-ho al delegat de Protecció de Dades de la UB per correu postal (Travessera de les Corts, 131-159, Pavelló Rosa, 08028 Barcelona) o per correu electrònic (protecciodedades@ub.edu).

8. També teniu dret a presentar una reclamació davant l’Autoritat Catalana de Protecció de Dades.

**Inscripció**

Per participar a la Tesimarató cal enviar a xdquimica@ub.edu **com a molt tard el 13/11/2019** un fitxer amb la informació següent (seguiu el format de la plantilla facilitada en l’annex):

* El títol de l’exposició.
* Les dades del participant.
* Un resum gràfic (*graphical abstract*) de l’exposició.
* Un resum en català (*abstract*) de l’exposició de màxim 200 paraules.
* Paraules clau de l’exposició (cinc com a màxim).

No s’accepta cap inscripció presentada fora de termini.

El dia de les presentacions, **18/11/19, entre les 9:30-10:00,** caldrà que porteu la presentació (en **PowerPoint**) per desar-la a l’ordinador disponible per a les ponències que dureu a terme a l’aula Eduard Fontserè.

**Premis**

Es lliuraran un diploma i un obsequi a les tres millors presentacions. A més, tots els participants rebran un diploma de participació.

**Criteris de valoració**

Per concedir els premis, el jurat tindrà en compte únicament les exposicions (tant la part oral com el suport gràfic) del dia de la Tesimarató i en valorarà els criteris següents:

1. La claredat i capacitat comunicativa de l’exposició, tant pel que fa al llenguatge verbal i no verbal com per la qualitat del suport gràfic.
2. L’ús d’un llenguatge correcte i rigorós, però al mateix temps adequat per poder ser entès per un públic de formació científica generalista.
3. La distribució i ponderació de les diferents parts de l’exposició i la durada total de la presentació, que s’ha de limitar a un temps màxim de 4 minuts.

**Jurat**

El jurat el nomena la CDL de la Facultat de Química de manera que sigui interdisciplinari. Estarà format pels cinc membres següents:

* Un membre de la CDL de la Facultat de Química.
* Un membre d’una altra CDL de l’àrea de ciències i diferent de la de la Facultat de Química.
* Un membre dels Serveis Lingüístics.
* Dos experts en comunicació científica.

**Veredicte i lliurament dels premis**

El veredicte del jurat és inapel·lable i es farà públic el dia 19 durant l’acte de Sant Albert, moment en què es lliuraran els premis. Els premiats es comprometen a repetir la seva exposició en aquest acte.

**Acceptació de les bases**

La participació a la II Tesimarató de Química suposa l’acceptació d’aquestes bases.

**Organització**

Comissió de Dinamització Lingüística de la Facultat de Química amb el suport del Vicerectorat d’Estudiants i Política Lingüística

**Annex 1**

**Títol**

Nom i cognom(s) del doctorand/a,1 Nom i cognom(s) del director/a de tesi,2 Nom i cognom(s) del codirector/a de tesi,3 si n’hi ha

*1Departament i secció, adreça postal, adreça electrònica*

*2Departament i secció, adreça postal*

*3Departament i secció, adreça postal*

Resum gràfic.

Resum de l’exposició, d’un màxim de 200 paraules.

Les referències s’han d’indicar en el format [1].

**Recordeu que totes les dades han de cabre
en una sola pàgina A4**

Paraules clau (cinc com a màxim)

**––––––––––**

**Referències**

[1] Nom1 Cognom1, Nom2 Cognom2, Nom3 Cognom3, *Abrev. Revist.*, **2018**, *101*, 1245-1252.

[2] Nom1 Cognom1, Nom2 Cognom2. *Títol del llibre*, núm. ed., Editorial, Ciutat. **2018**.

**II TESIMARATÓ DE QUÍMICA
18 de novembre de 2019 | Facultat de Química**

|  |  |
| --- | --- |
| **Títol de l’exposició** |  |

**Autoria**

|  |  |
| --- | --- |
| Nom i cognoms (doctorand/a) |  |

|  |  |
| --- | --- |
| Nom i cognoms (director/a de tesi) |  |

|  |  |
| --- | --- |
| Programa de doctorat  |  |

**Publicació del resum al web de la Facultat de Química**

[x]  Accepto que la Comissió de Dinamització Lingüística de la Facultat
de Química publiqui el meu resum de la presentació oral amb què participo a la II Tesimarató de Química amb la finalitat de fer-lo públic a través de la web de la Facultat de Química.

[ ]  No n’accepto la publicació.

Signatures

|  |
| --- |
| Doctorand/a |

|  |
| --- |
| Director/a de tesi |

Barcelona, novembre de 2019